EBAZPENA, 2019ko abuztuaren 1ekoa, Giza Eskubide, Bizikidetza eta Lankidetzaren idazkari nagusiarena. Honen bidez, jendaurrean jartzen da motibazio politikoko egoeran gertatutako giza eskubideen urraketen biktimak aitortu eta berrezartzeko prozedura garatzeari buruzko dekretu-proiektua.

Euskal Autonomia Erkidegoan 1978 eta 1999 bitartean izandako motibazio politikoko indarkeria egoeran giza eskubideen urraketak jasan dituzten biktimei errekonozimendua eta erreparazioa emateko den uztailaren 28ko 12/2016 Legearen zazpigarren xedapen gehigarrian ezarritakoarekin bat eginez, motibazio politikoko egoeran gertatutako giza eskubideen urraketen biktimak aitortu eta berrezartzeko prozedura garatzeari buruzko dekretu-proiektua egin du Giza Eskubide, Bizikidetza eta Lankidetzaren Idazkaritza Nagusiak. Dekretu-proiektu hau, Xedapen Orokorrak Egiteko Prozedurari buruzko abenduaren 22ko 8/2003 Legean zehazten den moduan izapidetu behar den.

Horri begira, legezko erregulazioa betez, Lehendakariak 24/2019 Dekretua idatzi zuen 2019ko uztailaren 29an. Horrekin, motibazio politikoko egoeran gertatutako giza eskubideen urraketen biktimak aitortu eta berrezartzeko prozedura garatzeari buruzko dekretu-proiektua egiteko eta izapidetzeko prozedura hasi zen. Honen ondotik, eta testu artikulatua idatzi ondoren, uztailaren 30eko 25/2019 Dekretua idatzi zuen, arauzko proiektua aurretiaz onartzekoa, alegia.

8/2003 Legearen 8.1 artikuluan jasotzen denaren arabera, herritarren bidezko eskubideei eta interesei eragiten dieten xedapen orokorrak jendaurrean jarriko dira, baita, duten izaera dela-eta, tratamendu bera merezi duten xedapenak ere.

Horregatik guztiarengatik, honako hau

EBAZTEN DUT:

Lehenengoa.– Euskal Autonomia Erkidegoan 1978 eta 1999 bitartean izandako motibazio politikoko indarkeria egoeran giza eskubideen urraketak jasan dituzten biktimei errekonozimendua eta erreparazioa emateko den uztailaren 28ko 12/2016 Legearen zazpigarren xedapen gehigarrian ezarritakoarekin bat eginez, motibazio politikoko egoeran gertatutako giza eskubideen urraketen biktimak aitortu eta berrezartzeko prozedura garatzeari buruzko dekretu-proiektua jendaurrean jartzea, hogei egun balioduneko epean, ebazpen hau Euskal Herriko Agintaritzaren Aldizkarian argitaratu eta hurrengo egunetik zenbatzen hasita.

Bigarrena.– Proiektuaren edukia Lehendakaritzako egoitzan (Nafarroa kalea 2, Vitoria-Gasteiz) eta Iragarki-taula elektronikoan, www.euskadi.eus atarian, egongo da eskuragarri.

Hirugarrena.– Giza Eskubide, Bizikidetza eta Lankidetzaren Idazkaritza Nagusian aurkez daitezke alegazioak, edo, bestela, Administrazio Publikoen Administrazio Prozedura Erkidearen urriaren 1eko 39/2015 Legearen 16.4 artikuluak zehazten dituen tokietan, hartzailea Giza Eskubide, Bizikidetza eta Lankidetzaren Idazkaritza Nagusia dela adierazita.

Vitoria-Gasteiz, 2019ko abuztuaren 1a.

Giza Eskubide, Bizikidetza eta Lankidetzaren idazkari nagusia,

JUAN ANTONIO FERNÁNDEZ ERDOCIA.